Komisjoni määrus (EÜ) nr 781/2004,

26. aprill 2004,

millega muudetakse komisjoni määrust (EÜ) nr 2869/95 siseturu ühtlustamisametile makstavate lõivude kohta (kaubamärgid ja tööstusdisainilahendused)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. detsembri 1993. aasta määrust (EÜ) nr 40/94 ühenduse kaubamärgi kohta, [1] eriti selle artiklit 139,

võttes arvesse komisjoni 13. detsembri 1995. aasta määrust (EÜ) nr 2868/95, millega rakendatakse nõukogu määrust (EÜ) nr 40/94 ühenduse kaubamärgi kohta, [2]

võttes arvesse komisjoni 13. detsembri 1995. aasta määrust (EÜ) nr 2869/95 ühtlustamisametile makstavate lõivude kohta, [3]

ning arvestades järgmist:

(1) Nõukogu määruse (EÜ) nr 40/94 (edaspidi "määrus") artikkel 142 sätestab, et ühenduse kaubamärgil või ametis registreeritud ühenduse kaubamärgi taotlusel põhinevate rahvusvaheliste taotluste eest tuleb tasuda lõivu.

(2) Sama määruse artikkel 154 sätestab, et Euroopa Ühendust nimetava rahvusvahelise registreeringu muutmisel siseriiklikuks kaubamärgitaotluseks või liikmesriike nimetavaks registreeringuks Madridi kokkuleppe või Madridi protokolli alusel, kohaldatakse artikleid 108–110 koos vajalike muudatustega, ning eriti artikli 109 lõige 1 sätestab, et muutmistaotlust ei loeta registreerituks enne, kui muutmislõiv on tasutud.

(3) Selle määruse artikli 139 lõige 2 sätestab, et ametile makstavad lõivusummad määratakse kindlaks sellisel tasemel, et nendest saadav tulu on põhimõtteliselt piisav ameti eelarve tasakaalus hoidmiseks.

(4) Käesoleva määruse artiklid 11, 12 ja 13 sätestavad lõivud, mida tasutakse rahvusvahelisele büroole vastavalt nende tasumise eeskirjadele.

(5) Nimetatud määruse artikli 139 lõige 3 sätestab, et lõive käsitlevaid eeskirju muudetakse artiklis 158 sätestatud korras.

(6) Käesolevas määruses sätestatud meetmed on kooskõlas siseturu ühtlustamisameti (kaubamärgid ja tööstusdisainilahendused) lõivude, rakenduseeskirjade ja apellatsioonikoja töökorra komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Komisjoni määrust (EÜ) nr 2869/95 siseturu ühtlustamisametile (kaubamärgid ja tööstusdisainilahendused) makstavate lõivude kohta muudetakse järgmiselt.

1. Artikli 2 punkt 20 asendatakse järgmisega:

"(eurodes) |

20.Lõiv ühenduse kaubamärgitaotluse või ühenduse kaubamärgi muutmise eest (artikli 109 lõige 1, samuti seoses artikli 154 lõikega 1; eeskirja 45 lõige 2, samuti seoses eeskirja 123 lõikega 2)a)siseriiklikuks kaubamärgitaotluseksb)liikmesriike nimetavaks registreeringuks Madridi kokkuleppe või Madridi protokolli alusel | 200" |

2. Artikli 2 lõppu lisatakse järgmine tekst:

"(eurodes) |

31.Lõiv rahvusvahelise taotluse registreerimise eest ametis (artikli 142 lõige 5) | 300" |

3. Artiklis 2, artikli 3 lõikes 3 ja artikli 8 lõike 3 punktis b asendatakse viited eküüdele viidetega eurodele.

4. Artikkel 6 sõnastatakse järgmiselt:

"Artikkel 6

Vääringud

Kõik maksed, kaasa arvatud kõik peadirektori poolt artikli 5 lõike 2 kohaselt lubatud maksed tehakse eurodes."

5. Artikli 10 järele lisatakse järgmised uued artiklid 11, 12, 13 ja 14:

"Artikkel 11

Üksiklõiv Euroopa Ühendust nimetava rahvusvahelise registreeringu eest

1. Euroopa Ühendust nimetava rahvusvahelise kaubamärgi taotluse esitajal tuleb maksta rahvusvahelisele büroole individuaallõivu Euroopa Ühenduse nimetamise eest vastavalt Madridi protokolli artikli 8 lõikele 7.

2. Rahvusvahelise registreeringu omanikul, kes esitab taotluse Euroopa Ühendust nimetavaks territoriaalseks laienduseks pärast rahvusvahelist registreerimist, tuleb maksta rahvusvahelisele büroole individuaallõivu Euroopa Ühenduse nimetamise eest vastavalt Madridi protokolli artikli 8 lõikele 7.

3. Lõikes 1 või 2 sätestatud lõivu summa on järgmiste summade ekvivalent Šveitsi frankides, nagu on kehtestanud Ülemaailmse Intellektuaalse Omandi Organisatsiooni peadirektor vastavalt ühiseeskirjade eeskirja 35 lõikele 2 Madridi kokkuleppe ja protokolli alusel:

a) üksikkaubamärgi eest: 1875 eurot, millele lisandub vajaduse korral 400 euro suurune lõiv iga klassi eest, kui klasse, millesse kaubad ja teenused kuuluvad, on rohkem kui kolm;

b) komisjoni määruse (EÜ) nr 2868/95 eeskirja 121 lõikes 1 nimetatud kollektiivkaubamärgi eest: 3675 eurot, millele lisandub vajaduse korral 800 euro suurune lõiv iga klassi eest, kui klasse, millesse kaubad ja teenused kuuluvad, on rohkem kui kolm.

Artikkel 12

Üksiklõiv Euroopa Ühendust nimetava rahvusvahelise registreeringu pikendamise eest

1. Euroopa Ühendust nimetava rahvusvahelise registreeringu omanikul tuleb maksta rahvusvahelisele büroole rahvusvahelise registreeringu pikendamise lõivude osana individuaallõivu Euroopa Ühenduse nimetamise eest vastavalt Madridi protokolli artikli 8 lõikele 7.

2. Lõikes 1 nimetatud lõivu summa on järgmiste summade ekvivalent Šveitsi frankides, nagu on kehtestanud Ülemaailmse Intellektuaalse Omandi Organisatsiooni peadirektor vastavalt ühiseeskirjade eeskirja 35 lõikele 2 Madridi kokkuleppe ja protokolli alusel:

a) üksikkaubamärgi korral: 2300 eurot, millele lisandub 500 eurot iga klassi eest, kui rahvusvahelisse registreeringusse kuuluvate kaupade ja teenuste klasse on rohkem kui kolm;

b) komisjoni määruse (EÜ) nr 2868/95 eeskirja 124 lõikes 1 nimetatud kollektiivkaubamärgi eest: 4800 eurot, millele lisandub 1000 eurot iga klassi eest, kui rahvusvahelisse registreeringusse kuuluvate kaupade ja teenuste klasse on rohkem kui kolm.

Artikkel 13

Lõivude tagastamine kaitsest keeldumise korral

1. Kui keeldumine hõlmab kõiki Euroopa Ühendust nimetavas registreeringus sisalduvaid kaupu või teenuseid, on vastavalt nõukogu määruse (EÜ) nr 40/94 artikli 149 lõikele 4 või artikli 151 lõikele 4 tagastatav lõivusumma:

a) üksikkaubamärgi korral: 1100 eurot, millele lisandub 200 eurot iga klassi eest, kui rahvusvahelisse registreeringusse kuuluvate kaupade ja teenuste klasse on rohkem kui kolm;

b) kollektiivkaubamärgi korral: 2200 eurot, millele lisandub 400 eurot iga klassi eest, kui rahvusvahelisse registreeringusse kuuluvate kaupade ja teenuste klasse on rohkem kui kolm.

2. Kui keeldumine puudutab ainult osa Euroopa Ühendust nimetavas registreeringus sisalduvatest kaupadest ja teenustest, on määruse artikli 149 lõike 4 või artikli 151 lõike 4 kohaselt tagastatav summa 50 % vahest artikli 11 lõike 3 alusel makstavate klassilõivude ja nende klassilõivude vahel, mis oleksid kuulunud tasumisele käesoleva määruse artikli 11 lõike 3 alusel, kui Euroopa Ühenduse nimetamine oleks hõlmanud ainult neid kaupu ja teenuseid, mille osas jääb rahvusvaheline kaitse Euroopa Ühenduse piires kehtima.

3. Tagasimakse tehakse pärast teate edastamist rahvusvahelisele büroole vastavalt komisjoni määruse (EÜ) nr 2868/95 eeskirja 113 lõike 2 punktidele b–d või eeskirja 115 lõike 3 punktidele b–d ja lõikele 4.

4. Tagasimakse tehakse rahvusvahelise registreeringu omanikule või tema esindajale.

Artikkel 14

Artikleid 1–10 ei kohaldata rahvusvahelisele büroole makstava individuaallõivu suhtes."

Artikkel 2

Käesolev määrus jõustub Madridi protokolli Euroopa Ühenduses jõustumise kuupäeval. Käesoleva määruse jõustumise kuupäev avaldatakse Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. aprill 2004

Komisjoni nimel

komisjoni liige

Frederik Bolkestein

[1] EÜT L 11, 14.1.1994, lk 1.

[2] EÜT L 303, 15.12.1995, lk 1.

[3] EÜT L 303, 15.12.1995, lk 33.

--------------------------------------------------